《初夏东轩读书》
清代·庄德芬

朱明已莅节，昼刻日以舒。骄阳耀廷桂，绿阴正扶疏。

披卷当午凉，豁达开交疏。清风来徐徐，飘然动轻裾。

丹黄陈我前，聊以供畋渔。咀华撷芳秀，此乐真蘧蘧。

妇人休蚕织，获戾当何如。所嗜已成癖，良医难易诸。

作者简介：庄德芬，字端人，吴县人。河南提学道朝生女孙，州同定嘉女，武进董㒔室，乾隆己酉进士、浔州知府思駉母。有《晚翠轩遗稿》。